Bekende mediaman sterf in LondenSalie de Swardt (78). (Foto: Hennie van Deventer/Facebook) Skokgolwe is deur die mediabedryf gestuur ná die dood van die bekende mediaman Salie de Swardt (78). Hy is Saterdag skielik in Londen oorlede. De Swardt en sy vrou, Lisa, het pas in Brittanje aangekom toe hy aan ŉ hartaanval in sy hotelkamer dood is. Die egpaar sou drie weke lank in dié land vakansie gehou het. Hulle het boonop die vorige dag nog tenniswedstryde in Londen se O2-arena gaan kyk. Hennie van Deventer, voormalige uitvoerende hoof van Naspers-koerante, het Saterdagoggend die nuus op sosiale media gedeel. “Salie was in sy voortreflike loopbaan onder meer besturende direkteur van Media24, uitvoerende hoof van tydskrifte van Naspers – dieselfde tyd toe ek hoof van koerante was – redakteur van Beeld en redakteur van Finansies en tegniek,” skryf Van Deventer. “Hy was ŉ Nieman-genoot aan die Harvard-universiteit en ŉ wenner van Naspers se hoogste eerbetoning, die Phil Weber-prys.” Huldeblyke stroom sedertdien die aankondiging in. Pieter Cronjé, ook ŉ groot naam in die kommunikasiebedryf, sê De Swardt was ŉ “deurwinterde joernalis, jintelman, sakekop, raadgewer en ŉ wellewende mens”. Talle ander oudkollegas en vriende beskryf hom as “een van die vriendelikste mense” wat alles “met soveel hartlikheid en wellewendheid gedoen het”. “Hy was sjarmant en altyd hoflik,” skryf nog ŉ oudkollega. Volgens Natie, Salie se broer, is begrafnisreëlings nog nie in hierdie stadium bekend nie.